លោក​ឈាង វុន​ថា​អង្គការ​ក្រៅ​រដ្ឋាភិបាល​បំផុស​បំផុល​ឲ្យ​ប្រជា​ពលរដ្ឋ​​បះបោរ
លោក ឈាង វុន បាន​បណ្តេញ​​អ្នក​តំណាង​រាស្រ្ត​នៃ​គណបក្ស​សង្រ្គោះ​ជាតិ​គឺ​លោក ​អ៊ុំ សំអាន​ និង​អ្នក​សារ​ព័ត៌មាន​ ឲ្យ​ទៅ​ធ្វើ​បទ​សម្ភាសន៍​​នៅ​ក្រៅ​របង​សភា។​
ភ្នំពេញ — លោកឈាង វុន អ្នកនាំពាក្យរដ្ឋសភាជាតិ នៅថ្ងៃពុធនេះ បានចោទធ្ងន់ៗថា ក្រុមអង្គការក្រៅរដ្ឋាភិបាលមានបំណងបំផុសឲ្យប្រជាពលរដ្ឋខ្មែរងើបបះបោរប្រឆាំងនឹងរដ្ឋាភិបាល។ លោកថ្លែងដូច្នេះបន្ទាប់ពីគណៈកម្មការបីគឺគណៈកម្មការមហាផ្ទៃ គណៈកម្មការកិច្ចការបរទេស និងគណៈកម្មការនីតិកម្មនៃរដ្ឋសភាបានប្រជុំទាក់ទងទៅនឹងសេចក្ដីព្រាងច្បាប់ដ៏ចម្រូងចម្រាស់ស្តីពីសមាគម និងអង្គការមិនមែនរដ្ឋាភិបាល។ ការចោទប្រកាន់នេះធ្វើឡើង ពេលក្រុមអង្គការក្រៅរដ្ឋាភិបាលបានបើកយុទ្ធនាការប្រឆាំងសេចក្ដីព្រាងច្បាប់នេះ។ លោកបានលើកយកឧទាហរណ៍ទាក់ទិននឹងសកម្មភាពផ្តួលរំលំរដ្ឋាភិបាលក្រោមស្លាកអង្គការមិនមែនរដ្ឋាភិបាល មកប្រាប់អ្នកសារព័ត៌មាននៅក្នុងរដ្ឋសភាជាតិ។ លោកថ្លែងដូច្នេះ បន្ទាប់ពីលោកបានរៀបរាប់ប្រាប់អ្នកសារព័ត៌មានអំពីមាត្រាមួយចំនួនដែលហាមមិនឲ្យអង្គការមិនមែនរដ្ឋាភិបាលជាប់ពាក់ព័ន្ធជាមួយគណបក្សនយោបាយ។ «គេលែងយកទ័ពទៅធ្វើរដ្ឋប្រហារហើយ។ គេយកលុយទៅឲ្យអង្គការធ្វើការងារហ្នឹង បំផុសបំផុលឲ្យប្រជាពលរដ្ឋបះបោរ។ យើងឃើញនៅអេហ្ស៊ីប នៅទុយនេស៊ី នៅអាល់ហ្សេរី នៅលីប៊ី នៅលីបង់ នៅកម្ពុជាឆ្នាំ១៩៧០ នៅឥណ្ឌូនេស៊ីទម្លាក់ស៊ូហាតូ នៅកូឡាឡាំពួរទម្លាក់ម៉ាកូស។ល។»។ លោកឈាង វុន តំណាងរាស្រ្តគណបក្សប្រជាជនកម្ពុជា បានបន្តថា ក្រុមអង្គការក្រៅរដ្ឋាភិបាល ដែលមិនពេញចិត្តសេចក្តីព្រាងច្បាប់នេះ កំពុងធ្វើសកម្មភាពរបស់ខ្លួនដើម្បីអនុវត្តគោលនយោបាយភូមិសាស្ត្រនយោបាយរបស់ប្រទេសផ្តល់ជំនួយដល់ពួកគេ។ លោកបានពន្យល់បន្ថែមថា ច្បាប់នៃប្រទេសដែលផ្តល់ជំនួយបានដាក់កំហិតមិនឲ្យពលរដ្ឋរបស់គេផ្តល់លុយកាក់ជួយគណបក្សនយោបាយនៅក្រៅប្រទេសដោយផ្ទាល់នោះទេ។ ហេតុនេះជម្រើសដែលល្អគឺផ្តល់លុយតាមអង្គការក្រៅរដ្ឋាភិបាលនេះឯង។ «ខ្ញុំនិយាយឲ្យចំ ឲ្យចំហ្មង អង្គការដែលយើងនិយាយថា អូ! ប្រឈមជាមួយច្បាប់ហ្នឹងគឺសុទ្ធតែអង្គការដែលទទួលលុយរបៀបរបបហ្នឹង»។ ក្រៅពីប្រើពាក្យបន្ទុចបង្អាក់ធ្ងន់ៗដល់ក្រុមអង្គការក្រៅរដ្ឋាភិបាលដែលមិនពេញចិត្តច្បាប់នេះ អ្នកតំណាងរាស្រ្តរូបនេះបានបណ្តេញអ្នកតំណាងរាស្រ្តនៃគណបក្សសង្រ្គោះជាតិគឺលោក អ៊ុំ សំអាន និងអ្នកសារព័ត៌មាន ឲ្យទៅធ្វើបទសម្ភាសន៍នៅក្រៅរបងសភា។ សកម្មភាពនេះកើតឡើងនៅក្រោយពេលដែលលោកឈាង វុនបញ្ចប់ការសន្ទនាជាមួយអ្នកសារព័ត៌មានទាក់ទងនឹងការមិនផ្លាស់ប្តូរខ្លឹមសារសេចក្តីព្រាងច្បាប់ និងការមិនផ្លាស់ប្តូរកាលបរិច្ឆេទពិគ្រោះយោបល់ជាមួយតំណាងក្រសួង រដ្ឋាភិបាល និងអង្គការក្រៅរដ្ឋាភិបាលដែលគ្រោងនឹងធ្វើឡើងនៅថ្ងៃទី៦ និង៨កក្កដាខាងមុខនេះ។ ក្នុងសកម្មភាពរារាំងជាង២នាទីនៅក្នុងរដ្ឋសភា លោក ឈាង វុន ឆ្លើយឆ្លងជាមួយលោក អ៊ុំ សំអាន យ៉ាងដូច្នេះ៖ ឈាង វុន៖ «ខ្ញុំជាប្រធានគណៈកម្មការព័ត៌មាន ខ្ញុំមានសិទ្ធិនិយាយ»។ អ៊ុំ សំអាន៖ «ខ្ញុំតំណាងរាស្រ្តក៏មានសិទិ្ធនិយាយដែរ»។ ឈាង វុន៖ «មានសិទ្ធិនិយាយមិនមែននៅក្នុងរដ្ឋសភាទេ។ អត់មាននៅក្នុងរដ្ឋសភាទៅនិយាយណា និយាយទៅ»។ អ៊ុំ សំអាន៖ «កន្លែងហ្នឹងធ្វើការឯកឧត្តម។ ខ្ញុំមានសិទ្ធិនិយាយ»។ ឈាង វុន៖ «អត់បានទេ ទៅៗ»។ ឆ្លើយតបទៅនឹងសកម្មភាពរារាំងនេះ លោក អ៊ុំ សំអាន អ្នកតំណាងរាស្រ្តបក្សជំទាស់មណ្ឌលសៀមរាបបានប្រាប់ VOA ថា សកម្មភាពនេះគឺជាការរំលោភសិទ្ធិរបស់អ្នកតំណាងរាស្រ្ត ហើយថា លោកដាក់ពាក្យបឹ្តងទៅគណៈកម្មាធិការអចិន្ត្រៃយ៍ដើម្បីទាមទារការសុំទោសពីលោកឈាង វុន។ «រឿងលោកឈាង វុនព្រឹកមិញនេះ ខ្ញុំគ្រោងនឹងប្តឹងទៅគណៈកម្មាធិការអចិន្ត្រៃយ៍នៃរដ្ឋសភា ឲ្យកោះប្រជុំដើម្បីស្តីបន្ទោសលោកឈាង វុន ឬក៏ឲ្យលោកឈាង វុនសុំទោស។ ដូចកន្លងមកអញ្ចឹង គាត់និយាយរឿងតំណាងរាស្រ្តគណបក្សប្រឆាំងជាព្នង។ គាត់សុំទោស។ អាហ្នឹងដូចរឿងព្រឹកមិញអញ្ចឹង។ គាត់ត្រូវសុំទោសដែរ»។ ដោយឡែក មេដឹកនាំអង្គការក្រៅរដ្ឋាភិបាលគ្រោងនឹងជួបប្រជុំគ្នាផងដែរនៅថ្ងៃស្អែក ដើម្បីធ្វើការសម្រេចគោលជំហរថា តើត្រូវចូលរួមកិច្ចពិគ្រោះយោបល់នៅរដ្ឋសភាជាតិនៅថ្ងៃទី៨កក្កដាខាងមុខនេះឬយ៉ាងណា។ លោក ព្រាប កុល នាយកប្រតិបត្តិនៃអង្គការតម្លាភាពកម្ពុជា ដែលគ្រោងនឹងចូលរួមកិច្ចប្រជុំនេះ បានច្រានចោលការចោទប្រកាន់របស់លោកឈាង វុន។ «ខ្ញុំមើលមិនឃើញថា ប្រជាពលរដ្ឋ សង្គមស៊ីវិលទាំងអស់ហ្នឹង គាត់មានសមត្ថភាពអីទៅធ្វើផ្តួលរដ្ឋាភិបាល ហើយគាត់មានអំណាចអី គាត់មានអ្វីដែលអាចទៅផ្តួលរំលំរដ្ឋាភិបាលបាន។ ខ្ញុំគិតថាមិនមានទេ។ ហើយបើសិនជាគាត់ទៅផ្តួលរំលំរដ្ឋាភិបាល អាហ្នឹងគឺវាខុសច្បាប់ហើយ ត្រូវជាប់ទោស ជាប់គុក។ យើងទៅធ្វើសកម្មភាពខុសច្បាប់អញ្ចឹងយ៉ាងម៉េចទៅកើត សង្គមស៊ីវិល»៕